b'\n_START_ARTICLE_\nGamtin\xc4\x97s dujos\n_START_PARAGRAPH_\nGamtin\xc4\x97s dujos \xe2\x80\x93 nat\xc5\xabraliai susidariusi\xc5\xb3 degi\xc5\xb3j\xc5\xb3 duj\xc5\xb3 mi\xc5\xa1inys, naudojamas kaip kuras. Da\xc5\xbenai gamtin\xc4\x97s dujos vadinamos tiesiog dujomis. Gamtin\xc4\x97s dujos daugiausia sudarytos i\xc5\xa1 metano (CH\xe2\x82\x84). Dujos randamos naftos telkiniuose, atskiruose gamtini\xc5\xb3 duj\xc5\xb3 telkiniuose, taip pat ma\xc5\xbei gamtini\xc5\xb3 duj\xc5\xb3 kiekiai gali susidaryti akmens anglies \xc5\xa1achtose.\n_START_SECTION_\nPanaudojimas\n_START_PARAGRAPH_\nGamtin\xc4\x97s dujos naudojamos elektros energijos gamyboje. Palyginus su nafta ir akmens anglimi, dujos yra ekologi\xc5\xa1kesnis kuras. Joms degant i\xc5\xa1siskiria ma\xc5\xbeiau ter\xc5\xa1al\xc5\xb3 \xe2\x80\x93 anglies dvideginio 30 procent\xc5\xb3 ma\xc5\xbeiau, nei deginant naft\xc4\x85, 45 procentais ma\xc5\xbeiau, nei deginant akmens angl\xc4\xaf. Taip pat i\xc5\xa1siskiria ma\xc5\xbeesni azoto ir sieros oksid\xc5\xb3 kiekiai._NEWLINE_Kai kuriose \xc5\xa1alyse suspaustos gamtin\xc4\x97s dujos naudojamos kaip automobilinis kuras. Ypa\xc4\x8d \xc5\xa1ios dujos paplit\xc4\x99 Argentinoje, Brazilijoje, Pakistane, Italijoje, Indijoje, Vokietijoje. Gamtin\xc4\x97s dujos intensyviai naudojamos ir nam\xc5\xb3 \xc5\xabkyje: valgio gamybai, \xc5\xa1ildymui, \xc5\xa1aldymui._NEWLINE_Gamtin\xc4\x97s dujos naudojamos tr\xc4\x85\xc5\xa1\xc5\xb3 gamyboje. Tam taikomas Haberio procesas, kai metanas reaguoja su vandens garais. Proceso metu i\xc5\xa1siskiria anglies dvideginis ir vandenilis. Vandeniliui sureagavus su azotu (paimtu i\xc5\xa1 atmosferos) pasigamina amoniakas, kuris ir naudojamas azoto tr\xc4\x85\xc5\xa1oms gaminti._NEWLINE_Gamtin\xc4\x97s dujos naudojamos kaip pigus energijos \xc5\xa1altinis \xc4\xafvairiose kitose pramon\xc4\x97s \xc5\xa1akose.\n_START_SECTION_\nLietuvoje\n_START_PARAGRAPH_\nLietuvoje daugiausia gamtini\xc5\xb3 duj\xc5\xb3 randama pelki\xc5\xb3, e\xc5\xbeer\xc5\xb3, senvagi\xc5\xb3 dumblingose nuos\xc4\x97dose, durpynuose. Vakar\xc5\xb3 Lietuvoje gamtin\xc4\x97s dujos i\xc5\xa1gaunamos kartu su nafta ir sudeginamos. Vartojimui skirtas gamtin\xc4\x97s dujas \xc5\xa1iuo metu Lietuva importuoja tik i\xc5\xa1 Rusijos. Did\xc5\xbeiausia Lietuvoje \xc4\xafmon\xc4\x97, u\xc5\xbesiimanti gamtini\xc5\xb3 duj\xc5\xb3 importu, perdavimu, paskirstymu, tiekimu, duj\xc5\xb3 rinkos pl\xc4\x97tra, paslaug\xc5\xb3, susijusi\xc5\xb3 su gamtini\xc5\xb3 duj\xc5\xb3 naudojimu, teikimu yra AB Lietuvos dujos. Siekiant diversifikuoti gamtini\xc5\xb3 duj\xc5\xb3 tiekim\xc4\x85 ir nebepriklausyti nuo vienintelio i\xc5\xa1orinio duj\xc5\xb3 tiek\xc4\x97jo 2014 m. Klaip\xc4\x97doje \xc4\xafrengtas suskystint\xc5\xb3 gamtini\xc5\xb3 duj\xc5\xb3 terminalas.'